b'\n_START_ARTICLE_\nAmalie Zephyrine de Salm-Kyrburg\n_START_SECTION_\nBiografie\n_START_PARAGRAPH_\nS-a n\xc4\x83scut la Paris, unde p\xc4\x83rin\xc8\x9bii ei, aristocra\xc8\x9bi germani, s-au instalat \xc3\xaen jurul anului 1750. Amalie avea trei surori \xc8\x99i un frate, to\xc8\x9bi mai mari. Ultimul copil al familiei s-a n\xc4\x83scut 18 luni mai t\xc3\xa2rziu. Amalie a primit educa\xc8\x9bia normal\xc4\x83 potrivit rangului ei: mai \xc3\xaent\xc3\xa2i la m\xc4\x83n\xc4\x83stirea Port Royal, apoi la cea de la Bellechasse._NEWLINE_\xc3\x8en 1782, la cererea p\xc4\x83rin\xc8\x9bilor ei, ea s-a c\xc4\x83s\xc4\x83torit cu Anton Aloys, Prin\xc8\x9b de Hohenzollern-Sigmaringen. \xc3\x8en prim\xc4\x83vara anului 1783, Anton Aloys s-a \xc3\xaentors la Sigmaringen; so\xc8\x9bia lui, care era \xc3\xaens\xc4\x83rcinat\xc4\x83, a preferat s\xc4\x83 nu ri\xc8\x99te s\xc4\x83 piard\xc4\x83 sarcina pe drumuri proaste \xc3\xaentr-o c\xc4\x83l\xc4\x83torie at\xc3\xa2t de lung\xc4\x83. Decesul subit al mamei a declan\xc8\x99at na\xc8\x99terea prematur\xc4\x83 a copilului lor, care a murit dup\xc4\x83 trei zile. Anul urm\xc4\x83tor, Amalie merge la Sigmaringen, re\xc8\x99edin\xc8\x9ba so\xc8\x9bului ei._NEWLINE_Totu\xc8\x99i, noul ora\xc8\x99 nu a fost pe gustul ei \xc8\x99i la zece s\xc4\x83pt\xc4\x83m\xc3\xa2ni dup\xc4\x83 na\xc8\x99terea fiului ei Karl s-a \xc3\xaentors \xc3\xaen 1785 \xc3\xaen ora\xc8\x99ul ei natal, Paris. Acolo, fratele ei care va deveni Prin\xc8\x9bul Frederic al III-lea, s-a ocupat cu construc\xc8\x9bia hotelului de Salm ca re\xc8\x99edin\xc8\x9ba din Paris a familiei Salm-Kyrburg \xc8\x99i un loc de \xc3\xaent\xc3\xa2lnire pentru mul\xc8\x9bi membri ai \xc3\xaenaltei nobilimii._NEWLINE_\xc3\x8en timpul Revolu\xc8\x9biei franceze, fratele s\xc4\x83u Frederic al III-lea \xc8\x99i iubitul ei, Alexandre de Beauharnais au fost ghilotina\xc8\x9bi, dar Amalie Zephyrine a \xc8\x99tiut cum s\xc4\x83 supravie\xc8\x9buiasc\xc4\x83 revolu\xc8\x9biei. \xc3\x8en 1797, ea a cump\xc4\x83rat cimitirul \xc3\xaen care fratele \xc8\x99i iubitul ei au fost \xc3\xaengropa\xc8\x9bi \xc3\xaentr-un morm\xc3\xa2nt de mas\xc4\x83. \xc3\x8en ciuda a tot, prin\xc8\x9besa a men\xc8\x9binut rela\xc8\x9bii bune cu o serie de figuri influente ale Revolu\xc8\x9biei, cum ar fi Charles-Maurice de Talleyrand \xc8\x99i Josephine de Beauharnais, v\xc4\x83duva iubitului ei Alexandre \xc8\x99i viitoarea so\xc8\x9bie a lui Napoleon Bonaparte._NEWLINE_C\xc3\xa2\xc8\x9biva ani mai t\xc3\xa2rziu, Amalie Zephyrine a folosit cu succes contactele sale la curtea lui Napoleon pentru a men\xc8\x9bine suveranitatea principatului s\xc4\x83u de Sigmaringen. Ea a devenit tutorele nepotului ei Frederic al IV-lea de Salm-Kyrburg (1789-1859), care a devenit Prin\xc8\x9b de Salm-Kyrburg \xc3\xaen 1794. Condi\xc8\x9bia lui Napoleon pentru a salva principatul de Sigmaringen a fost ca fiul ei, Karl, s\xc4\x83 se c\xc4\x83s\xc4\x83toreasc\xc4\x83 cu Antoinette Murat, nepoata lui Joachim Murat. Pentru familia Hohenzollern-Sigmaringen a fost o c\xc4\x83s\xc4\x83torie greu de acceptat (Antoinette era fiica unui c\xc3\xa2rciumar), \xc3\xaens\xc4\x83 mariajul a fost unul fericit. S-au n\xc4\x83scut patru copii, \xc3\xaentre care \xc8\x99i Karl Anton, tat\xc4\x83l viitorului rege Carol I al Rom\xc3\xa2niei._NEWLINE_Dup\xc4\x83 dou\xc4\x83zeci de ani la Paris, prin\xc8\x9besa s-a \xc3\xaentors \xc3\xaen 1822 la Hohenzollern-Sigmaringen, unde ini\xc8\x9bial a locuit \xc3\xaentr-o anex\xc4\x83 a fostei m\xc4\x83n\xc4\x83stiri Inzigkofen \xc8\x99i mai t\xc3\xa2rziu \xc3\xaentr-o re\xc8\x99edin\xc8\x9b\xc4\x83 numit Prinzenbau, pe care so\xc8\x9bul ei a construit-o pentru ea la Sigmaringen. Amalie era foarte iubit\xc4\x83, d\xc4\x83dea regulat pomeni celor s\xc4\x83raci, ajuta \xc8\x99colile \xc8\x99i, de asemenea, a \xc3\xaenfiin\xc8\x9bat un institut de formare pentru tinerele fete. A murit la v\xc3\xa2rsta de 81 de ani \xc3\xaenconjurat\xc4\x83 de familie._NEWLINE_O st\xc3\xa2nc\xc4\x83 \xc3\xaen Donautal \xc3\xaen Hohenzollern-Sigmaringen este numit\xc4\x83 Amalienfelsen dup\xc4\x83 ea.'